ธกส.หนุนรัฐ ประกันพืชผลดีกว่าชดเชย
&nbsp;
19 ส.ค. 2554

โพสต์ทูเดย์ — ธ.ก.ส. หนุนรัฐจ่ายเงินสมทบเกษตรกรที่ปลูกข้าวโพดอีก 100 บาทต่อไร่ เร่งสร้างระบบประกันภัยพืชผล ลดภาระงบประมาณ 
นายลักษณ์ วัจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.สนับสนุนรัฐบาลที่จะเพิ่มวงเงินสมทบให้กับการทำประกันภัยแล้งให้กับเกษตรกรที่ปลูกข้าวโพดเพิ่มขึ้นอีกไร่ละ 100 บาท จากปัจจุบันที่เกษตรกรจ่ายค่าเบี้ยประกันไร่ละ 100 บาท ซึ่งจะทำให้เกษตรกรได้รับเงินชดเชยค่าประกันไร่ละ 800 บาท กรณีที่ข้าวโพดเกิดความเสียหายโดยสิ้นเชิง 
ทั้งนี้ ถ้ามีการจ่ายเบี้ยเพิ่มอีกไร่ละ 100 บาท โดยรัฐเป็นฝ่ายจ่ายสมทบ เกษตรกรจะได้รับการประกันความเสียหายที่เกิดขึ้นตามต้นทุนจริงถึงไร่ละ 2,000 บาท 
นายลักษณ์ กล่าวว่า หากคิดค่าเฉลี่ยจากประมาณการในปี 2553 คาดว่าจะมีเกษตรกรเข้าร่วมโครงการนี้ 3 ล้านไร่ จากเนื้อที่เพาะปลูกทั่วประเทศ 6 ล้านไร่ คิดเป็นเงินที่รัฐบาลจะต้องจ่ายแค่ 300 ล้านบาท ซึ่งถือว่ายังต่ำกว่างบประมาณที่รัฐบาลจ่ายในปี 2552 เพื่อเป็นค่าชดเชยให้เกษตรกรกรณีน้ำท่วมและภัยแล้งร่วม 3,000 ล้านบาท จะเห็นว่าการทำประกันภัยในระยะยาวทำให้รัฐบาลมีรายจ่ายลดลงขณะที่การจ่ายเงินอุดหนุนมีแต่จะทำให้จำนวนเกษตรกรเพิ่มขึ้น” นายลักษณ์กล่าว 
ทั้งนี้ กระทรวงการคลังได้มอบหมายให้สำนักงานเศรษฐกิจการคลัง ( สศค. ) ศึกษาเรื่องผลดีผลเสียของการจ่ายเงินสมทบให้กับเกษตรกรที่ปลูกข้าวโพด และศึกษาแนวทางการรับประกันภัยพืชผล ในพืชอื่นๆ เช่น ข้าวและมันสัมปะหลัง โดยในปี 2552 มีเกษตรกรใน 5 จังหวัด ได้แก่ จังหวัดนครราชสีมา เพชรบูรณ์ ลพบุรี นครสวรรค์ และ สระบุรี เข้าร่วมโครงการประกันภัยข้าวโพดประมาณ 700 ราย เสียค่าทำประกัน 100 บาทต่อไร่ ซึ่งจะได้รับชดเชยไม่เกิน 800 บาทต่อไร่ คิดเป็นค่าเบี้ยประกันที่จ่ายรวม 1.3 ล้านบาท โดยในปีที่ผ่านมามีเกษตรกรได้รับเงินชดเชยความเสียหายกรณีเกิดภัยแล้งรวมประมาณ 89 แสนบาท